ET Euroopa Liidu Teataja C 202/2

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2006/C 202/02)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

Registreerimistaotlus vastavalt artiklile 5 ja artikli 17 lõikele 2

“POHOŘELICKÝ KAPR”

EÜ nr: CZ/PDO/005/0360/2.9.2004

KPN (X) KGT ( )

Käesolev kokkuvõte on koostatud üksnes teavitamise eesmärgil. Põhjalikuma teabe saamiseks eelkõige asjaomaste kaitstud päritolunimetuste või kaitstud geograafiliste tähistega seotud tootjate kohta soovitame tutvuda tehnospetsifikaadi täisversiooniga liikmesriigis või pöörduda Euroopa Komisjoni poole. (1)

1. Liikmeriigi vastutav talitus:

Nimi: Úřad průmyslového vlastnictví Aadress: Antonína Čermáka 2a CZ-160 68 Praha 6 Telefon: (420) 220 383 240 Faks: (420) 224 321 009 E-post: posta@upv.cz

2. Taotlejate rühm:

Nimi: Rybníkářství Pohořelice a.s. Aadress: Vídeňská 717 CZ-691 23 Pohořelice Tel.: (420) 519 424 372-5 Faks: (420) 519 424 243 E-post: rybnikarstvi.pohorelice@iol.cz Koosseis: tootjad/töötlejad (X) Muud ( ) Kuna selles piirkonnas on ainult üks tootja, siis rakendatakse nõukogu määruse (EÜ) nr 510/2006 artikli 5 lõikes 1 sätestatud erandit. Komisjoni määruse (EMÜ) nr 2037/93 artiklis 1 sätestatud nõuded on täidetud.

3. Toote liik:

Klass 1.7. — kala, värske, ja tooted kalast

4. Tehnospetsifikaat (Artikli 2 lõikes 2 sätestatud nõuete kokkuvõte)

4.1 Nimi: “Pohořelický kapr”

4.2 Kirjeldus: Pohořelický karpkalu iseloomustab suurepärane kasv ja vähemalt 58 %-line tapasaagis. Kõnealune tapasaagis saavutatakse seepärast, et anatoomilisest seisukohast on kala lihav, kõrge selja ja väikese peaga. Eluskalad on vilkad, vastupanuvõimelised ja hea tervisega. Pohořelický karpkalade kasvatuseks kasutatakse liigisisesel ristamisel saadud ristandeid. Töödeldud kalal on tugeva konsistentsiga lihaskoe tõttu värske välimus, lihasmassi värvus roosast punaseni, värske kala lõhn ja eriti kala hõrk maitse on iseloomulikud kõnealusele kalaliigile. Tarbimisväärtus annab tunnistust toote kulinaarsetest omadustest, mis alati saavutab gastronoomilise väärtuse 100 punkti skaalal (kalaliha organoleptilise hindamise süsteem) üle 92 punkti .

Täiskasvanud turustamisvalmis kala jagatakse järgmistesse kaaluklassidesse: I klassi karpkala kaaluga 1,50 — 2,50 kg; ja valik-karpkala kaaluga 2,50 — 4,00 kg; kuid võib liigitada ka muudesse kaaluklassidesse. Müügikohtadesse viiakse eluskala või töödeldud kala. Turustatakse töödeldud tooteid, mis on värskelt jahutatud, külmutatud, marineeritud või suitsutatud.

4.3 Geograafiline piirkond: Lõuna-Morava maakonna piirkonnad Břeclav ja Znojmo.

4.4 Päritolutõend: Pohořelický karpkalu toodetakse vastavalt kehtivatele õigusnormidele ja ettevõtja juhistele, ekspordinumbriga CZ 1008.

Tänu elektrooniliste kiipide abil sugukalade individuaalsele identifitseerimisele ja täpsetele äridokumentidele (varude register, turustatavate kalade inkubatsiooni ja sissetuleku register) ja laoandmetele (haudejaamade register, turustatavate kalade väljastamine, töödeldavate kalade sissetoomine ja väljaviimine), on mis tahes kala päritolu igal ajal võimalik kindlalt tõendada. Kogu tootmisprotsess toimub pideva veterinaarjärelevalve all. Töötlemisettevõttel on olemas tõendatud enesekontrollisüsteem (HACCP) ja BRC süsteem.

Üht ristlusvanema liiki — Pohořelický lysec — ei kasvata ükski väljaspool määratletud geograafilist piirkonda tegutsev kalakasvataja.

4.5 Tootmismeetod: Kasutatakse poolintensiivset tootmissüsteemi, sööt on tiigist leitav; aastas vaid teatud aja jooksul söödetakse kala peamiselt teravilja ja piiratud hulga segasöödaga. Söödateravili on eranditult pärit kohalikest põllumajandusettevõtetest. Juba mitmete kalapõlvkondade vältel on kasutatud suletud tootmistsüklit, mis tagab kõikide kalakategooriate jaoks ümbritsevast täielikult sõltumatu tootmise. Sõltuvalt turustusvalmis kala soovitud suurusest on tootmistsükli tegelik kestus 3–4 aastat. Paljundamine toimub kindlaksmääratud tingimustel kunstliku viljastamise teel. Ainult tootmise esimesel aastal antakse kaladele vajaduse korral sertifitseeritud tootjate toodetud granuleeritud täissööta või purustatud teravilja. Alates teisest aastast saavad kalad kohalike põllumajandustootjate toodetud teravilja. Kala töödeldakse kalatöötlemisettevõttes, mis vastab rangeimatele ELi loomahügieeninõuetele ja suunistele (CZ 433). Turustatakse töödeldud kalu, mis on värsked, jahutatud, külmutatud, marineeritud või suitsutatud.

Kalakasvatus ja --töötlemine peavad toimuma asjaomases geograafilises piirkonnas, eriti seetõttu, et oleks võimalik tuvastada tootmiseks kasutatavaid kasvatustiike (püügi ja töötlemise vahelise aja miinimumini vähendamine, et tagada toote tippkvaliteet), et võimaldada paremat kontrolli kogu tootmisprotsessi jooksul, püüda kohe reageerida kliendi nõudmistele ja ära kasutada kohalike elanike kalatöötlemis-alased pikaajalised kogemused.

4.6 Seos piirkonnaga: Pohořelic'i piirkonna ja Lednice-Valtice paikkonna kalakasvatuse juured ulatuvad 12.–13. sajandisse. 1396. aasta kirjalikus ürikus on juttu markkrahv Josti rajatud Měnínského (tuntud ka kui Nesytu) kalakasvatustiigist. Tõeliselt elustus Pohořelic'i tiigikalakasvatus 15. sajandi lõpus ja 16. sajandi esimesel poolel pärast veerenni valmimist, mis varustas olemasolevaid ja uusi tiike Jihlava jõe veega. Suurimad tiigid on Starý (ligikaudu 1520), Lenovický (või Novoveský, 1536) ja Vrkoč (1552). Järgnev aeg tähistas tiigikalakasvatuse seisakut ja allakäiku. Otsustav pööre paremusele saabus alles pärast Teist maailmasõda aastal 1945. Tiigid taastati ja uuendati ning 1. jaanuaril 1965 asutati riiklik ettevõte — Státní rybářství Pohořelice peakontoriga samanimelises piirkonnas. Alates 1989. aasta novembrisündmustest on ettevõte ja tiikide osas toimunud vaid väheseid muudatusi, seni, kui 1. jaanuaril 1991 asutati riiklik ettevõte Státní rybářství Pohořelice. Põhjapanev muudatus toimus privatiseerimise ajal, kui 1. aprillil 1994 loodi aktsiaselts Rybníkářství Pohořelice a.s.

Määratletud maa-alal Břeclavi ja Znojmo piirkonnas on kalakasvatuseks ainulaadsed klimaatilised tingimusi — lubjarikas leelismuld, viljaka mustmullaga tiigipõhjad ja mineraaliderikas tiigivesi. Kõnealused klimaatilised tingimused (kõrged aasta keskmised õhu- ja veetemperatuurid, pikk vegetatsiooniperiood) loovad väga head tingimused kõrgekvaliteedilisele looduslikule söödale tiikides ja järelikult ka kalakasvatusele. Kasutatav karpkalaliik ei mõjuta oluliselt lõpptoote kvaliteeti. Otsustava tähtsusega on siiski kõik kohalikud looduslikud tingimused. Kogu tootmisprotsess alates kudemisest kuni lisasöötmisega täiskasvanuks kasvatamiseni, toimub eranditult määratletud geograafilises piirkonnas, kus toimub ka kalade töötlemine.

4.7 Kontrolliorgan:

Nimi: Krajská veterinární správa pro Jihomoravský kraj Inspektorát Břeclav Aadress: Nádražní 5 CZ-693 01 Hustopeče Tel.: (420) 519 411 469, (420) 519 411 193 Faks: (420) 519 411 188 E-post: insp.breclav.kvsb@svscr.cz

4.8 Märgistamine: Nimi Pohořelický kapr peab olema selgelt märgitud pakendi esiküljele.

4.9 Riiklikud nõuded: —

(1) Euroopa Komisjon, põllumajanduse ja maaelu arengu peadirektoraat, põllumajandustoodete kvaliteedipoliitika osakond, B-1049 Brüssel.